b'\n_START_ARTICLE_\nSon\xc4\x8dni medved\n_START_SECTION_\nTelesne zna\xc4\x8dilnosti\n_START_PARAGRAPH_\nSon\xc4\x8dni medved je najmanj\xc5\xa1i med vsemi medvedi, saj meri v dol\xc5\xbeino le 120-150 cm in tehta 27-65 kg. Ko\xc5\xbeuh je navadno \xc4\x8drne barve s kratkimi dlakami, vendar so nekateri osebki sivkaste ali rde\xc4\x8dkaste barve. Na prsih se nahaja zna\xc4\x8dilni vzorec v obliki polmeseca, ki je kremasto ali umazano bele do rumene, okraste in oran\xc5\xbene barve. Gobec je kratek in svetlo obarvan, navadno je svetel tudi predel nad o\xc4\x8dmi._NEWLINE_Stopala so \xc5\xa1iroka in na spodnji strani niso porasla. Kremplji, \xc5\xa1e posebej na sprednjih stopalih, so dolgi in mo\xc4\x8dni ter oblikovani kot srp. Sprednji nogi sta mo\xc4\x8dnej\xc5\xa1i kot zadnji ter sta obrnjeni navznoter. Vse na\xc5\xa1tete zna\xc4\x8dilnosti so odraz dobre plezalne sposobnosti son\xc4\x8dnega medveda.\n_START_SECTION_\n\xc5\xbdivljenjski prostor in navade\n_START_PARAGRAPH_\n\xc5\xbdivljenjski prostor son\xc4\x8dnega medveda obsega obmo\xc4\x8dje, ki se razteza od Banglade\xc5\xa1a in skrajnega juga Kitajske do severnih delov Indonezije. Glede na to, da \xc5\xbeivljenjski prostor obsega v glavnem de\xc5\xbeevne gozdove s celoletnim dostopom do hrane, son\xc4\x8dni medved ne hibernira. Aktivni so podnevi, izjemoma tudi pono\xc4\x8di v kraj\xc5\xa1ih intervalih. Po\xc4\x8divajo v votlih deblih padlih dreves ter v luknjah pod drevesi in v kro\xc5\xa1njah visoko nad tlemi.\n_START_SECTION_\nPrehrana\n_START_PARAGRAPH_\nJe vsejed (omnivor), prehranjuje pa se predvsem z mravljami, termiti, li\xc4\x8dinkami hro\xc5\xa1\xc4\x8dev in \xc4\x8debel ter z razli\xc4\x8dnimi sade\xc5\xbei, kot so smokve. S svojimi mo\xc4\x8dnimi sprednjimi kremplji in mo\xc4\x8dnimi \xc4\x8deljustmi lahko v iskanju \xc5\xbeu\xc5\xbeelk in ostale hrane zlahka razpara deblo ali termitnjak. K hranjenju pripomore dolgi jezik, ki meri do 25 cm. Ker se rad prehranjuje s \xc4\x8debeljimi panji in medom, nosi tudi vzdevek\xc2\xa0\xc2\xbbmedeni medved\xc2\xab.\n_START_SECTION_\nOgro\xc5\xbeenost\n_START_PARAGRAPH_\nSon\xc4\x8dnega medveda ogro\xc5\xbea predvsem kr\xc4\x8denje \xc5\xbeivljenjskega prostora zaradi izsekavanja gozdov in komercialni lov, bodisi zaradi hrane bodisi zaradi \xc5\xbeol\xc4\x8dnih kamnov, cenjenih v tradicionalni medicini. Ocenjuje se, da se je populacija son\xc4\x8dnih medvedov zmanj\xc5\xa1ala za tretjino v \xc4\x8dasu treh generacij. Od leta 1979 je uvr\xc5\xa1\xc4\x8den na seznam ranljivih vrst, zato je uboj son\xc4\x8dnega medveda strogo prepovedan glede na Konvencijo o mednarodni trgovini z ogro\xc5\xbeenimi prosto \xc5\xbeive\xc4\x8dimi \xc5\xbeivalskimi in rastlinskimi vrstami (CITES, dodatek I). Navkljub temu je izvajanje zakonskih predpisov zelo pomanjkljivo.'